ગુજરાત કોંગ્રેસના વરિષ્ઠ નેતા શક્તિસિંહ ગોહિલે મીડિયા સાથે વાતચીત દરમિયાન કહ્યું હતું કે, ‘હાર્દિકે રાજ્યની સરકારનો સામનો કરવા માટે જે સાહસ અને વલણ બતાવ્યું છે, તે દર્શાવે છે કે, તેની અંદર સરદાર પટેલના ડીએનએ છે, જેને અંગ્રેજો પણ તોડી શક્યા નહોતા કે દબાવી શક્યા નહોતા.’ સોશિયલ મીડિયામાં હાર્દિક પટેલની વાઇરલ થયેલી કથિત સીડી પર પ્રતિક્રિયા આપતા ગોહિલે કહ્યું કે, ‘હાર્દિક પટેલ પોતાના સમાજ સાથે થયેલા અન્યાય સામે દૃઢતા અને પ્રામાણિકતાની સાથે લડી રહ્યો છે. તેનો દૃઢ નિશ્ચય ભાજપ અધ્યક્ષ અમિત શાહ તરફથી આપવામાં આવેલી કરોડોની લાલચ અને જેલમાં મહિનાઓ સુધી કેદ રહ્યા બાદ પણ તૂટ્યો નથી. હાર્દિક પાસે સરદાર પટેલનો ડીએનએ છે, જેને બ્રિટિશ શાસન ન તો ખરીદી શક્યું અને ન તો તોડી શક્યું હતું. એ જ રીતે ભાજપ પણ તેને ન તો ખરીદી શક્યો કે ન ડરાવી શક્યો.’